**Ministru kabineta noteikumu projekta “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki” (turpmāk – Projekts) mērķis ir nodrošināt vienotu un Valsts drošības iestāžu darba organizācijai un informācijas aizsardzības prasībām pielāgotu kārtību, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki. Līdz ar to ir sagatavoti jauni tikai uz valsts drošības iestādēm attiecināmi Ministru kabineta noteikumi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Likums “Grozījumi Valsts drošības iestāžu likumā”. Stājās spēkā 2019. gada 1. janvārī.  2. Likums “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”. Stājās spēkā 2019. gada 1. janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2009. gada 25. augusta noteikumi Nr. 950 “Nelaimes gadījumu darbā izmeklēšanas un uzskaites kārtība” nosaka vispārīgo nelaimes gadījumu darbā izmeklēšanas un uzskaites kārtību. Minēto noteikumu 4. punkts paredz, ka tie neattiecas uz nelaimes gadījumiem, kas notikuši ar Iekšlietu ministrijas sistēmas iestāžu amatpersonām ar speciālajām dienesta pakāpēm un ar Aizsardzības ministrijas padotībā esošo struktūrvienību militārpersonām. Ņemot vērā minēto dienestu darbības specifiku un no tā izrietošo sociālo garantiju kopumu, uz tiem ir attiecināta atšķirīga kārtība, kādā tiek izmeklēti un uzskaitīti nelaimes gadījumi darbā (turpmāk – nelaimes gadījums).  Līdz 2019. gada 1. janvārim uz Valsts drošības dienestu (iepriekšējais nosaukums – Drošības policija; turpmāk – Iestāde) amatpersonām bija attiecināmi Ministru kabineta 2016. gada 1. marta noteikumi Nr. 116 “Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm”. Taču ar likumu “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” un “Grozījumi Valsts drošības iestāžu likumā” no 2019. gada 1. janvāra Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas tiesiskā regulējuma loka izslēgta Iestāde, to aizvietojot ar dienesta gaitas regulējumu, kas attiecināms uz valsts drošības iestādēm.  Tāpat atzīmējams, ka ar likumu “Grozījumi Valsts un pašvaldību institūciju amatpersonu un darbinieku atlīdzības likumā” ir veiktas izmaiņas, proti, atsevišķas sociālās garantijas ir attiecinātas uz visām valsts drošības iestāžu amatpersonām, lai valsts drošības iestāžu amatpersonas nostādītu savstarpēji vienlīdzīgā situācijā, kā arī groza uz Iestādes amatpersonām attiecināmo sociālo garantiju kopumu, kas ar 2019. gada 1. janvāri tiek attiecinātas uz visām valsts drošības iestāžu amatpersonām.  Nelaimes gadījuma izmeklēšanas mērķis ir notikušo faktu izpēte, kā arī uzlabot darba apstākļus, novērst nelaimes gadījumu risku un kopumā radīt drošu vidi darbam, tomēr minētie mērķi ir jāsavieto ar no valsts drošības iestāžu specifiskās darbības izrietošajiem un normatīvā regulējuma, piemēram, par personu lietu un tajās esošās informācijas īpašo aizsardzību, prasībām.  Lai valsts drošības iestādes spētu kategorizēt un veikt nelaimes gadījuma cēloņiem, faktiskajām un iespējamajām sekām nākotnē atbilstošus preventīvos pasākumus, nozīmīga ir personas gūto veselības bojājumu smaguma pakāpes noteikšana. Tāpat personas nāves gadījumā, līdzīgi kā vispārējā regulējumā par nelaimes gadījuma izmeklēšanu, tiek paredzētas papildu darbības, lai nelaimes gadījumu izmeklēšanas komisijas vērtējums būtu iespējami objektīvāks un kvalitatīvāks.  Vienlaikus, ņemot vērā informācijas par valsts drošības iestādes personāla sastāvu, konkrētu personu darba vai dienesta vietām (valsts drošības iestādes struktūras, objekti u.tml), negadījuma (notikuma) faktisko vides apstākļu (kas ietver, tostarp, valsts drošības iestādes aprīkojumu, tehnoloģijas, inventāru, bruņojumu, valsts drošības iestādes struktūru un organizatorisko pārvaldību) vai citas ar valsts drošības iestādes darba organizāciju un uzdevumu izpildi saistītās informācijas sensitīvo raksturu (piemēram, Ministru kabineta 2004. gada 26. oktobra noteikumu Nr. 887 “Valsts noslēpuma objektu saraksts” 2.6.4. apakšpunkts paredz, ka to personu lietas, kuras strādā valsts drošības iestādēs, ir valsts noslēpuma objekts, savukārt nelaimes gadījuma faktiskie apstākļi jebkurā gadījumā būs tieši saistīti arī ar izlūkošanas, pretizlūkošanas, operatīvās darbības pasākumu veikšanu vai valsts noslēpuma aizsardzību), kas patstāvīgi ir aizsargājama kā valsts noslēpuma objekts vai, atsevišķos gadījumos, robežojas ar citām informācijas aizsardzības prasībām, tādējādi nepieciešams īpašs uz valsts drošības iestādēm attiecināms nelaimes gadījumu izmeklēšanas regulējums.  Izstrādātais Projekts paredz, ka informācijas par personas gūtā veselības bojājuma smaguma pakāpi, kā arī informācijas par gūto veselības bojājumu saistību ar darba vides faktoriem aprite notiek starp valsts drošības iestādi un ārstniecības iestādi. Valsts drošības iestādes priekšlaicīgi apzina ārstniecības iestādes, kuras var veikt iepriekšminētās informācijas apstrādi un izziņas vai atzinuma sniegšanu, ievērojot valsts drošības iestādes izvirzītās prasības informācijas aizsardzībai, kā arī diversificēt iespējamos riskus (piemēram, nenodot informāciju par visiem nelaimes gadījumiem vienai ārstniecības iestādei), ja tiek konstatēta nepieciešamība pēc tā. Tāpat valsts drošības iestādes, veicot tiešu sadarbību ar ārstniecības iestādi, patstāvīgi vienojas par sadarbības nosacījumiem (turpmāk – piesaistītā ārstniecības iestāde).  Vienlaikus ar Projektu izveidotā kārtība ietver informācijas par personas ārstēšanos, veiktajiem izmeklējumiem u.c. ar personas veselību saistītās informācijas apriti caur valsts drošības iestādi, kas atbilst un ir savietojama arī ar Valsts drošības iestāžu likuma regulējumu par valsts drošības iestādes vadītāja kompetenci noteikt dienesta (darba) pienākumu veikšanai atbilstošās veselības stāvokļa prasības (Valsts drošības iestāžu likuma 20. panta piektā daļa). Tādējādi, informācijas par valsts drošības iestādes nodarbinātā veselības stāvokli nonākšana valsts drošības iestādes rīcībā kalpo, lai valsts drošības iestādes savlaicīgi novērtētu personas veselības stāvokļa atbilstību dienesta (darba) pienākumu veikšanai un, lai dienesta (darba) pienākumu veikšana personas veselībai nekaitētu.  Piesaistītā ārstniecības iestāde no valsts drošības iestādes saņemto informāciju apstrādā tikai Projektā paredzētajiem mērķiem, atbilstoši personas datu aizsardzības prasībām Fizisko personu datu apstrādes likumā un Pacientu tiesību likumā noteiktajam, un nodrošina tās uzglabāšanu atbilstoši Ministru kabineta 2006. gada 4. aprīļa noteikumos Nr.265 “Medicīniskās dokumentācijas lietvedības kārtība” un Informācijas atklātības likumā noteiktajam.  Projektā paredzētie piesaistītās ārstniecības iestādes sagatavojamie un valsts drošības iestādēm sniedzamie dokumenti pēc formas netiek stingri noteikti, lai atvieglotu šo dokumentu sagatavošanu (dažādas ārstniecības iestādes var izmantot savas veidlapas, formas u.c. formatējuma risinājumus). Vienlaikus Projekts satur nepārprotamu atsauci uz vērtēšanas kritērijiem vai no piesaistītās ārstniecības iestādes sagaidāmā vērtējuma būtību, proti, konkrētas smaguma pakāpes vai noteikta secinājuma izdarīšanu.  Ņemot vērā minēto, ir sagatavoti jauni tikai uz valsts drošības iestādēm attiecināmi Ministru kabineta noteikumi par kārtību, kādā izmeklē un uzskaita nelaimes gadījumus, kuros cietušas valsts drošības iestāžu amatpersonas un darbinieki, lai nodrošinātu vienotu normatīvo regulējumu attiecībā uz valsts drošības iestādēm.  Projekts nosaka:  - nelaimes gadījumus, uz ko ir attiecināma nelaimes gadījumu izmeklēšanas kārtību;  - nelaimes gadījuma izmeklēšanas procedūru un nelaimes gadījumu uzskaiti;  - papildu prasības nelaimes gadījuma izmeklēšanai, ja iestājusies nodarbinātā nāve;  - ārvalstīs notikuša nelaimes gadījuma izmeklēšanas nosacījumus.  1. Projekts paredz, ka valsts drošības iestāde ar rīkojumu izveido nelaimes gadījuma izmeklēšanas komisiju (turpmāk – komisija) nelaimes gadījuma izmeklēšanai un dod uzdevumu izmeklēt notikušo nelaimes gadījumu un sastādīt aktu par nelaimes gadījumu (turpmāk – akts) 30 darbdienu laikā pēc nelaimes gadījuma vai pēc informācijas par nelaimes gadījumu saņemšanas. Projekts paredz 30 darbdienu termiņu (pēc nelaimes gadījuma vai pēc informācijas par nelaimes gadījumu saņemšanas) akta sastādīšanai arī, ja nelaimes gadījums ar valsts drošības iestādē nodarbināto noticis ārvalstīs. Valsts drošības iestādes vadītājs nodrošina, ka nelaimes gadījuma izmeklēšanu uzsāk nekavējoties pēc nelaimes gadījuma konstatēšanas vai pēc informācijas par nelaimes gadījumu saņemšanas. Projekts paredz tiesības valsts drošības iestādes vadītājam pagarināt noteikto akta sastādīšanas termiņu tikai tad, ja paredzētajā laikā nav iespējams saņemt nepieciešamos dokumentus, kas nepieciešami izmeklēšanas pabeigšanai, piemēram, nodarbinātais, kurš cietis nelaimes gadījumā vēl nav saņēmis ārstniecības iestādes medicīniskās dokumentācijas izrakstu par nelaimes gadījumā gūtā veselības bojājuma ārstēšanu (piemēram, nodarbinātais atrodas stacionārā) un līdz ar to nevar nepieciešamo dokumentāciju iesniegt attiecīgajai valsts drošības iestādei, vai gadījumā, ja nelaimes gadījums noticis ārvalstīs, līdz noteiktajam termiņam nav saņemta nepieciešamā informācija no attiecīgajām institūcijām ārvalstīs.  Projektā paredzētais akta sastādīšanas termiņš – 30 darbdienas (arī, ja nelaimes gadījums noteicis ārvalstīs) noteikts ar mērķi, lai komisija varētu apkopot visu nepieciešamo dokumentāciju, saskaņā ar Projektā noteikto, un izmeklēt nelaimes gadījumu, kā arī ņemot vērā to, ka saskaņā ar Projekta 6. punktu, nelaimes gadījumā cietušais nodarbinātais pats iesniedz attiecīgajai valsts drošības iestādei ārstniecības iestādes medicīniskās dokumentācijas izrakstu par nelaimes gadījumā gūtā veselības bojājuma ārstēšanu, attiecīgā valsts drošības iestāde minēto dokumentāciju varēs saņemt tikai pēc tam, kad ārstniecības iestāde būs izsniegusi cietušajam nodarbinātajam attiecīgo izrakstu, bet, ja notikušā nelaimes gadījuma rezultātā cietušais nodarbinātais būs hospitalizēts, tad attiecīgo izrakstu viņš saņems tikai pēc izrakstīšanās no stacionāra. Savukārt, ja nelaimes gadījuma rezultātā būs iestājusies cietušā nāve, būs nepieciešams pieprasīt dzimtsarakstu nodaļai izziņu par nodarbinātā nāves cēloni, bet ja cietušā nāves cēloņa saistība ar darba vides riska faktoru iedarbību nebūs skaidri nosakāma, komisija lūgs piesaistīto ārstniecības iestādi izvērtēt nelaimes gadījumā cietušā nāves iespējamo saistību ar darba apstākļiem un darba vides riska faktoru ietekmi.  2. Projekta 6. punkts paredz, ka Valsts drošības iestādē nodarbinātais, kurš cietis nelaimes gadījumā, iesniedz attiecīgajai valsts drošības iestādei ārstniecības iestādes medicīniskās dokumentācijas izrakstu par nelaimes gadījumā gūtā veselības bojājuma ārstēšanu.  3. Projekts paredz, ka valsts drošības iestāde, kurā cietušais nodarbinātais pilda dienesta vai veic darba pienākumus, pieprasa ārstniecības iestādei izziņu par nodarbinātā veselības bojājumu smaguma pakāpi. Attiecīgā valsts drošības iestāde izziņu pieprasa piesaistītajai ārstniecības iestādei.  Projekts paredz, ka valsts drošības iestāde kopā ar pieprasījumu izsniegt izziņu par nodarbinātā veselības bojājumu smaguma pakāpi, iesniedz piesaistītajai ārstniecības iestādei valsts drošības iestādē nodarbinātā iesniegtu ārstniecības iestādes medicīniskās dokumentācijas izrakstu par nelaimes gadījumā gūtā veselības bojājuma ārstēšanu. Valsts drošības iestādes piesaistītā ārstniecības iestāde patstāvīgi izvērtē valsts drošības iestādes iesniegto ārstniecības iestādes medicīniskās dokumentācijas izrakstu par nelaimes gadījumā gūtā veselības bojājuma ārstēšanu, nosaka valsts drošības iestādē nodarbinātā veselības bojājumu smaguma pakāpi un izsniedz attiecīgo izziņu saskaņā ar valsts un pašvaldību institūciju amatpersonu un darbinieku sociālo garantiju jomu regulējošiem normatīvajiem aktiem (piemēram, atbilstoši Ministru kabineta 2010. gada 21. jūnija noteikumiem Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām” 2. pielikumam).  Ārstniecības iestādei ir tiesības slēgt vienošanos ar valsts drošības iestādi par veselības bojājuma smaguma pakāpes noteikšanu vai nelaimes gadījumā cietušā nodarbinātā nāves iespējamās saistības ar darba apstākļiem un darba vides riska faktoru ietekmes noteikšanu valsts drošības iestādēs nodarbinātajiem. Valsts drošības iestāde, ņemot vērā arī Valsts pārvaldes iekārtas likumā noteikto, slēgs starpresoru vienošanos, publisko tiesību līgumu vai privāttiesisku vienošanos. Privāttiesiskas vienošanās gadījumā  ārstniecības iestāde tiks noteikta  atbilstoši valsts drošības iestādes izvirzītajiem kritērijiem un publisko iepirkumu reglamentējošiem normatīvajiem aktiem. Izdevumus, kas saistīti ar piesaistītās ārstniecības iestādes veselības bojājuma smaguma pakāpes vai nelaimes gadījumā cietušā nodarbinātā nāves iespējamo saistību ar darba apstākļiem un darba vides riska faktoru ietekmes noteikšanu, saskaņā ar attiecīgās ārstniecības iestādes maksas pakalpojumu cenrādi segs attiecīgā valsts drošības iestāde piešķirto valsts budžeta līdzekļu ietvaros.  4. Nelaimes gadījumus, par kuriem sastādīts akts, attiecīgā valsts drošības iestāde uzskaita nelaimes gadījumu darbā uzskaites žurnālā atbilstoši projekta 2. pielikumam “Nelaimes gadījumu darbā uzskaites žurnāls”.  5. Ja cietušajam konstatēti smagi veselības bojājumi vai cietušā nāve, valsts drošības iestāde kopā ar dzimtsarakstu nodaļas izsniegtu izziņu par nodarbinātā nāves cēloni un nelaimes gadījuma izmeklēšanas materiāliem, kas raksturo negadījuma apstākļus un nepieciešami atzinuma sniegšanai, piesaistītajai ārstniecības iestādei nosūta pieprasījumu atzinumam par nelaimes gadījumā gūtā smagā veselības bojājuma vai izraisītās nāves iespējamo saistību ar darba apstākļiem un darba vides riska faktoru ietekmi. Piesaistītā ārstniecības iestāde izvērtēt nelaimes gadījumā cietušā nāves iespējamo saistību ar darba apstākļiem un darba vides riska faktoru ietekmi pamatojoties uz valsts drošības iestādes iesniegtajiem nelaimes gadījuma izmeklēšanas materiāliem.  6. Projektā nepieciešams noteikt, ka nelaimes gadījumus, kuru izmeklēšana uzsākta līdz noteikumu spēkā stāšanās, izmeklē saskaņā ar normām, kas bija spēkā līdz šo noteikumu spēkā stāšanās. |
| 3. | Projekta izstrādē iesaistītās institūcijas | Iekšlietu ministrija, valsts drošības iestādes. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz valsts drošības iestādēm un to amatpersonām un darbiniekiem, savukārt plašāku institūciju vai personu loku neietekmē. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta noteikumu projekts “Grozījums Ministru kabineta 2009. gada 25. augusta noteikumos Nr. 950 “Nelaimes gadījumu darbā izmeklēšanas un uzskaites kārtība””, izsludināts Valsts sekretāru sanāksmē 2018. gada 13. decembrī, Valsts sekretāru sanāksmes protokola Nr. 49, 11.§. |
| 2. | Atbildīgā institūcija | Iekšlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav plānota, jo projektā ietvertais tiesiskais regulējums sabiedrību kopumā neietekmēs. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts drošības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nebūs nepieciešama.  Projekta izpilde notiks esošo pārvaldes funkciju ietvaros. |
| 3. | Cita informācija | Noteikumu projektā paredzēto normu izpilde tiks nodrošināta iesaistītajām iestādēm piešķirto valsts budžeta līdzekļu ietvaros. |

Iekšlietu ministrs S. Ģirģens

Vīza: valsts sekretārs D. Trofimovs

10.12.19 13:51

2165

67209351, juristi@vdd.gov.lv